ગાંધીનગર– ગુજરાતના વિવિધ શહેરો જિલ્લાઓમાં કેટલીક લેભાગુ કંપનીઓ દ્વારા લોભામણી જાહેરાતો આપી રોકાણકારોના નાણાં પચાવી પાડવામાં આવે છે. આવા રોકાણકારોના નાણાં સત્વરે પાછા મળે તે માટે આવી કંપનીઓની મિલકતો ટાંચમાં લઇ આ મિલકતોની હરાજી કરી રોકાણકારોને નાણાં પાછા અપાવવાનો રાજ્ય સરકારે મહત્વનો નિર્ણય કર્યો છે. આ માટે સીઆઇડી ક્રાઇમની નોડલ એજન્સી તરીકે પણ નિમણૂક કરી દીધી છે. રાજ્યકક્ષાના ગૃહપ્રધાન જાડેજાએ માહિતી આપતા જણાવ્યું હતું કે, આ લેભાગુ કંપનીઓ રીઝર્વ બેંકની મંજૂરી લીધા વગર ટૂંકાગાળામાં નાણાં ડબલ કરી આપવાના પ્રલોભનો આપીને નાગરિકોની માતબર રકમ પચાવી પાડી છેતરપિંડી કરતી હોય છે. આ માટે મુખ્યપ્રધાન વિજય રૂપાણીએ પ્રજાલક્ષી નિર્ણય કર્યો છે, જેના કારણે રોકાણકારોના નાણાં સત્વરે પરત મળશે.